CELEX: 62015TN0072
Language: mt
Date: 2015-02-06 00:00:00
Title: Kawża T-72/15: Rikors ippreżentat fis-6 ta’ Frar 2015 – Hippler vs Il-Kummissjoni

27.4.2015   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 138/57
            
         Rikors ippreżentat fis-6 ta’ Frar 2015 – Hippler vs Il-Kummissjoni
   (Kawża T-72/15)
   (2015/C 138/74)
   Lingwa tal-kawża: il-Ġermaniż
   
      Partijiet
   
   
      Rikorrent: Eberhard Hippler (Dorsten, il-Ġermanja) (rappreżentant: M. Richter, avukat)
   
      Konvenuta: Il-Kummissjoni Ewropea
   
      Talbiet
   
   
               —
            
            
               tipprojbixxi lill-konvenuta, taħt piena ta’ multa li għandha tiġi ffissata mill-Qorti Ġenerali għal kull ksur, li tqiegħed għad-dispożizzjoni tal-pubbliku l-mapep tan-netwerks tat-trasport ta’ “Bochum”, ta’ “Dortmund”, ta’ “Düsseldorf/Meerbusch”, ta’ “Duisburg” u ta’ “Essen” tar-rikorrent mingħajr il-kunsens tiegħu, kif sar fil-links segwenti:
               http://dma.jrc.it/idas/lightrail/Dortmund.pdf
               http://dma.jrc.it/idas/lightrail/Bochum.pdf
               http://dma.jrc.it/idas/lightrail/Essen.pdf
               http://dma.jrc.it/idas/lightrail/Duesseldorf.pdf kif ukoll
               http://dma.jrc.it/idas/lightrail/Duisburg.pdf
            
         
               —
            
            
               tikkundanna lill-konvenuta tħallas lir-rikorrent l-ammont ta’ EUR 10  100 bħala danni;
            
         
               —
            
            
               tikkundanna lill-konvenuta tirrimborsa lir-rikorrent l-ispejjeż prekontenzjużi tal-avukati li jammontaw għal EUR 2  743,43;
            
         
               —
            
            
               tikkundanna lill-konvenuta għall-ispejjeż, inkluż l-ispejjeż tal-avukati.
            
         
      Motivi u argumenti prinċipali
   
   Insostenn tar-rikors, ir-rikorrent jinvoka ksur tal-Artikolu 3(1) tad-Direttiva 2001/29/KE (1), kif ukoll ksur tad-dispożizzjonijiet ikkunsidrati flimkien tal-Artikoli 15 u 19 a tal-Liġi dwar id-drittijiet tal-awtur (Urheberrechtsgesetz) u tal-Artikolu 97(2) tal-istess liġi (2).
   Ir-rikorrent jallega li l-mapep tan-netwerks tat-trasport huma protetti mid-drittijiet tal-awtur bħala rappreżentazzjonijiet ta’ natura xjentika jew teknika. Ir-rikorrent fl-ebda mument ma awtorizza lill-konvenuta twettaq l-atti ta’ użu li hija għamlet u, b’mod partikolari, huwa ma taha ebda dritt ta’ użu. Il-konvenuta lanqas ma kisbet debitament id-drittijiet ta’ użu mingħajr terz. Billi użat il-mapep, il-konvenuta għamlithom aċċessibbli għall-pubbliku jew ikkomunikathom lill-pubbliku.
   Barra minn hekk, ir-rikorrent jallega li sabiex jiġi evalwat id-dannu pekunarju li huwa ġarrab, għandu jsir użu minn kalkolu analogu għal dak tal-liċenzji. Ir-rikorrent huwa intitolat għall-ħlas ta’ liċenzja adegwata. Fis-suq Ġermaniż, kif ukoll mill-qrati Ġermaniżi, liċenzji li jammontaw għal EUR 2  020 għal kull mappa huma rrikonoxxuti li huma normali u adegwati. Għaldaqstant, id-danni jammontaw għal ammont ta’ EUR 10  100.
   Ir-rikorrent isostni, barra minn hekk, li l-konvenuta ġarrbitlu dannu morali li kien ikkawżat lid-drittijiet tal-awtur esklużivi tiegħu u li għaldaqstant hija għandha tiġi kkundannata tikkumpensa d-dannu morali kif ukoll twaqqaf l-atti ta’ użu kontenzjużi.
   Fl-aħħar nett, ir-rikorrent isostni li gustament huwa bagħat ittra ta’ intimazzjoni lill-konvenuta permezz ta’ avukat u li għaldaqstant il-konvenuta għandha tikkumpensah l-ispejjeż neċessarji tal-avukati li jirriżultaw minn dan, li jammontaw għal EUR 2  743,43.
   
      (1)  Direttiva 2001/29/KE tal-Parlament Ewropew u tal-Kunsill, tat-22 ta’ Mejju 2001, dwar l-armonizzazzjoni ta’ ċerti aspetti ta’ drittijiet tal-awtur u drittijiet relatati fis-soċjetà ta’ l-informazzjoni (ĠU Edizzjoni Speċjali bil-Malti, Kapitolu 17, Vol. 1, p. 230, tat-22 ta’ Ġunju 2011).
   
      (2)  Urheberrechtsgesetz tad-9 ta’ Settembru 1965 (BGBl. I S. 1273), li kienet emendata l-aħħar bl-Artikolu 1 tal-Liġi tal-5 ta’ Diċembru 2014 (BGBl. I S. 1974).